钦定古今图书集成/历象汇编/庶征典/第057卷 > 北齐颜氏家训 > 《为汝南公贺彗星不见复正殿表》前人
## 钦定古今图书集成/历象汇编/庶征典/第057卷 > 北齐颜氏家训 > 《为汝南公贺彗星不见复正殿表》前人

臣某言：“得本州进奏院状报，今月某日夜，彗星不见，
宰臣某等奉表称贺，请御正殿，复常膳者。”天道甚密，
圣心不遐，感极而灾亦为祥，诚至而妖宁胜德。臣某
《中贺》。臣闻殷汤以六事责躬，止七年之旱；宋景以一
言修德，退三舍之星。历代以来，咎征常有，苟君能克
己，则祸不移人。伏惟皇帝陛下寅泰丕图，恭临大宝，
尊符列圣，酌宪前王。昨者天象之开，星文称异，载深
归咎，爰用覃恩。仓箱毕复于九年，罗网并开其三面。
去营缮，绝荡心之巧；申冤结，除灭耳之俘。而又正殿
不居，大庖尽减，精诚昭达，恳恻敷闻，芒焰遽销，晷度
如旧。况蕞尔戎羯，正犯“疆埸，载思星见之征，恐是灭
亡之兆。伏惟稍宽圣虑，以拥皇休，遵”九庙之降祥，副
兆人之钦属。臣又闻皇王之事业也，虽至理之时，不
遗于忧畏；虽至和之气，不忘于将迎。是故神农焦劳，
轩帝憔悴，尧既癯瘠，舜亦胼胝。此四主侧身于昔时，
陛下用心于兹日。千载符契，万方怀柔。臣尝忝内朝，
今居近甸。拱辰不及，空瞻北极之尊；就日无因，忽觉
长安之远。唯知抃蹈，莫可奋飞。况时及初正，礼当元
会，华夷毕至，玉帛皆陈。小国行人，外藩下士，皆得入
趋凤阁，仰望兽樽。臣独限关河，坐萦符竹，恋既深而
词恳，庆巳极而涕零。无任“感恩贺圣郁恋屏营”之至。